钦定古今图书集成/方舆汇编/边裔典/第093卷 > 明一
## 钦定古今图书集成/方舆汇编/边裔典/第093卷 > 明一

### 太祖洪武元年安南国王陈日煃遣使朝贡

按：《明通纪》云云。

按《明会典》：“洪武元年，赐国王《大统历》”及彩缎等物。
按《续文献通考》：洪武元年登极，诏谕薄海内外，日煃
大惧。又闻征南将军廖永忠、副将军朱亮祖帅师逾
岭，降何真定、广东西。日煃欲纳款，又以梁王尚在云
南，持两端。

按《明外史安南传》：“安南，古交趾地，唐以前皆隶中国，
五代时，始为土人曲承美窃据。宋初，始封丁部领为
交趾郡王，三传为大臣黎桓所篡。黎氏亦三传为大
臣李公蕴所篡。李氏八传无子，传其婿陈日炬，元时
屡破其国。洪武元年，王日煃闻廖永忠定两广，将遣
使纳款，以梁王在云南未果。十二月，太祖命汉阳知”
府易济诏谕之。日煃即遣少中大夫同时敏正大夫
段悌、黎安世等奉表来朝，贡方物。明年六月达京师。

〈按通考及明史是年始遣使来朝贡尚未至也会典赐历及彩缎等云云疑更入二年似是〉

洪武二年，封陈日煃为安南国王。使者未至，日煃卒。
侄日熞嗣，遣使请命。是时，安南、占城构兵，遣使谕之，
皆奉命。

按《明一统志》：“古南交之地，秦属象郡。汉初为南越所
有，武帝平南越，置交趾、九真、日南三郡，兼置交趾刺
史，治羸。”东汉，郡属交州。吴增置九德、武平、新昌三
郡。宋又增置宋平郡，而徙交州治龙编。梁、陈于交州
置都督府。隋初郡废，改都督府为总管府。唐初，仍曰
交州。调露初，改安南都护府。至德初，改镇南都护府。
大历间，复曰安南。五代梁时，土豪曲承美专有其地，
后为刘隐所并。后杨延艺、绍洪相继为交趾节度使，
既而管内大乱，推丁部为州帅，其子琏继立。宋平岭
表，琏内附，封交趾郡王。弟璿嗣立，为其将黎桓所篡。
其后李公蕴篡黎氏，陈日煚篡李氏，然皆臣服中国，
封交趾郡王。元宪宗时，遣将破其国，日煚窜海岛。后
归附，封其子光昺为安南国王。光昺死，子日烜自立，
世祖又发兵讨破之。日烜卒，子日燇遣使入贡。本朝
洪武初，陈日煃率先归附，仍赐安南国王印。安南
东至海三百二十里，西至“云南老挝宣慰司界五百
六十里，南至占城国界一千九百里，北至广西思明
府凭祥县界四百里。自其国至南京七千七百二十
里，至京师一万一千一百六十五里。”

按《续文献通考》：“二年，始遣其少中大夫同时敏正大
夫叚悌黎安世等来朝贡请封。遣侍读学士张以宁、
典簿牛谅封日煃为安南国王，赐驼钮、涂金银印。”以
宁等至安南界，日煃已卒，其弟日嗣立遣阮汝亮
迎请诰印，以宁等不从日。遣杜舜钦等请命于朝。
以宁驻安南候命诏封日。为王。是年，遣翰林编修
罗复仁、兵部主事张福诏谕安南、占城国王，各罢兵
息民，皆听命。〈按《字典》无此字。〉
按《明外史安南传》：“洪武元年十二月，日煃遣使奉表
来朝，贡方物。明年六月达京师。帝喜，赐宴，命侍读学
士张以宁、典簿牛谅往封为安南国王，赐驼钮涂金
银印。诏曰：‘咨尔安南国王陈日煃，惟乃祖父守境南
陲，称藩中国，克恭臣职，以永世封。朕荷天地之灵，肃
清华夏，驰书往报，卿即奉表称臣，专使来贺。法前人
之训，安遐壤之民。眷兹勤诚，深可嘉尚。是用遣使赍
印，仍封尔为安南国王。於戏！视广同仁，思效哲王之
盛典；爵超五等，俾承奕叶之遗芳。益茂令猷，永为藩
辅。钦哉’！”赐日煃《大统历》、织金文绮、纱罗四十匹，同时
敏以下皆有赐。以宁等至，日煃先卒，侄日熞嗣位，遣
其臣阮汝亮来迎，请诰印；以宁等不予。日熞，乃复遣
杜舜钦等请命于朝，以宁驻安南俟命。而是时安南、
占城构兵，帝命翰林编修罗复仁、兵部主事张福谕
令罢兵，两国皆奉诏。

洪武三年，安南“告哀请命，遣使吊祭。”封日熞为安南
国王。日熞复遣使谢恩，贡方物。

按《明通纪》：“洪武三年，安南使臣杜舜钦以其主陈日
煃卒，来告哀请命。上召见，亲制祭文，命翰林编修王
廉往祭，别设日煃灵位于殿，廉南面布宣，其君臣拜
伏而听，成礼而还。”

按：《续文献通考》三年日。卒，封其子日熞嗣王。

帛五十匹。别遣吏部主事林唐臣封日熞为王，赐金
印及织锦文绮、纱罗四十匹。”廉既行，帝以汉马援立
铜柱镇南蛮，厥功甚伟，命廉就祀之。寻颁科举诏于
其国，且以更定岳渎神号及廓清沙漠，两遣官诏告
之。日熞遣上大夫阮兼、中大夫莫季龙、下大夫黎元
普等谢恩贡方物。兼卒于道，诏赐其王及使臣，而送
兼柩归国。顷之，复仁等还，言却其赆不受。帝嘉之，加
赐季龙等。

按《名山藏王享记》：“安南国王陈日煃入贡求封，使学
士张以宁持诏封为安南王。行至境上，日煃已卒，其
兄子日熞嗣，欲即求王印，以宁抱玺书不予，使请于
朝而待之境上。既奏，上命以宁予日熞印，别使使吊
祭日煃，以宁乃入，日熞郊迎。为日煃位，北向，使者南
向授诏，日熞俯伏谢。其明日，长跪稽首受印，交人故”
以揖为礼。至是长跪稽首，以宁还报命。上悦其详，曰：
“是吾使者。日熞居国色荒，尝以两女进，其婉娩艳丽，
缝纫工巧，六宫无与比。高帝受之。既数年，复以两女
进，高帝不悦曰：‘彼谓朕渔色耶’？”并出前二女返之，命
使者曰：“归语王，嫁之犹女体也。”〈按通考二年日煃卒其弟日嗣。三年日。

卒，其子日熞嗣。《名山藏》云：“日煃卒，其兄子日熞嗣。”《明外史》云：“日煃卒，侄日熞嗣。”并存之以备参考

洪武四年春，遣使贡象，贺平沙漠。复遣使随以宁唐
臣廉等来朝。其冬，日熞为伯父叔明逼死。

按：《明外史安南传》云云。

按《名山藏王享记》：“日熞竟以荒昏不治，为其叔父叔
明所逼死，而叔明自立为王。”〈按伯父叔父不同未知孰是〉
洪武五年，陈叔明遣人朝贡，却不受。

按：《续文献通考》云云。

按《明外史安南传》：“四年冬，日熞为叔明逼死。叔明惧
罪，贡象及方物，逾年至京。礼官见署表非日熞名，诘
得其实，诏却之。”

洪武六年、安南又遣入纳贡谢罪请封。

按：《续文献通考》云云。

按《明外史安南传》：“叔明复朝贡，谢罪请封。其使者抵
言日熞实病死，叔明逊避于外，为国人所推。帝命国
人为日熞服，而叔明姑以前王印视事。”

洪武七年，诏“定朝贡之期。”

按：《明外史安南传》：“七年三月，叔明遣使谢恩，自称年
老，乞命弟煓摄政，从之。煓遣使谢恩，已而请贡期。诏
三年一贡。新王世见寻复遣使贡。帝令所司谕却，且
定使者毋过三四人，贡物无厚。”

洪武十年，煓侵占城，败没。弟炜嗣。上以安南恃其强
悍、数侵占城，敕谕叔明

按《明外史安南传》：“十年正月，煓侵占城，败没，弟炜代
立，遣使告哀，命中官陈能往祭。时安南怙强，欲灭占
城，反致丧败。帝遣官谕前王叔明毋构衅贻祸，以叔
明实主国事也。叔明贡方物谢罪，乃宴赉如制。广西
思明土官诉安南犯境，安南亦诉思明扰边。帝恶其
饰词，贡使至，却之，移檄数其奸诳罪，敕守臣勿纳其”
使。炜惧，遣使谢罪。频年贡奄竖金银、紫金盘、黄金酒
尊、象马之属。帝命助教杨盘往使，令馈云南军饷，炜
即输五千石于临安。

洪武二十年，炜遣使贡“贺《圣寿》。”

按：《续文献通考》云云。

洪武二十一年，诏安南仍三年一贡，是年国相黎季
犛废日炜弑之，立叔明子日焜，仍假炜名入贡。
按《明外史安南传》：“二十一年，帝复命礼部郎中邢文
伟赍敕及币往赐。炜遣使谢，复进象。帝以其频烦，且
贡物侈，命仍三岁一贡，毋进犀象。当是时，国相黎季
犛窃柄，怀不轨谋，十二月废其主炜，寻弑之，立叔明
子日”焜主国事，仍假炜名入贡。朝廷不知而纳之。越
数年始觉，命广西守臣绝其使。季犛惧

洪武二十二年，陈日焜假“炜”名遣人来贡。

按：《续文献通考》云云。

洪武二十七年五月，安南遣使由广东入贡。帝怒，遣
官诘责，却其贡。季犛益惧。

按：《明外史安南传》云云。

洪武二十八年，安南复入贡，纳之。遣使谕令输米饷
龙州军。

按《明外史安南传》：二十八年复诡词入贡。帝虽恶其
弑逆，而不欲劳师远征，乃纳之。大军方讨龙州，赵宗
寿命礼部尚书任亨泰、御史严震直谕日焜毋自疑。
季犛闻师出，甚惧，闻亨泰等言，稍自安。帝又遣刑部
尚书杨靖谕令输米八万石饷龙州军。季犛输一万
石，而馈金千两、银二万两。且言龙州陆道险，请运至
凭祥洞。靖不可，令输二万石于沲海江。江距龙州止
半日，靖因言“日焜年幼，国事皆决。季犛父子闻宗寿
巳蒙贷，故观望如此。”时帝以宗寿纳款，移兵征向武
诸蛮，乃谕靖令输二万石给军，而免其所馈金银。
洪武二十九年遣行人陈诚、吕让谕令还思明五县，
不听按《续文献通考》云云。

按《明外史安南传》：“二十九年二月，季犛告前王叔明
之讣，帝以叔明本篡弑，吊祭则奖，乱止不行，而移檄
使知之。思明土官黄广成言：自元设思明总管府，所
辖左江州县，东上思州南铜柱为界。元征交趾，去铜
柱百里立永平寨万户府，遣兵戍守，令交人给其军。
元季丧乱，交人攻破永平，越铜柱二百馀里，侵夺思
明所属丘温、如嶅、庆远、渊脱等五县地，逼民附之。近
又告任尚书置驿思明洞登地。臣尝具奏，蒙遣杨尚
书勘实，乞敕安南以五县地还臣，仍画铜柱为界。”帝
命行人陈诚、吕让往谕，季犛执不从。诚自为书谕日
焜，季犛贻书争，且为《日焜书》移户部。诚等复命，帝知
其终不肯还，乃曰：“蛮夷相争，自古有”之。彼恃顽，必召
祸，姑俟之而已。

### 惠宗建文元年安南黎季犛弑其王而自立更名胡一元寻又传位于其子夷

按：《明外史安南传》：“建文元年，季犛弑日焜，立其子颙。
未几，又弑颙，立其弟。”方在襁褓中，复弑之，大杀陈
氏宗族而自立，更姓名为胡一元，名其子苍曰“胡夷”，
谓出帝舜裔胡公，后僭国号大虞，年号“元圣。”寻自称
太上皇，传位夷，朝廷不知也。〈按：《字典》无此字。〉

### 成祖永乐元年封胡夷为安南国王适老挝送安南前王陈氏后裔天平乞师讨胡夷篡弑之罪

按《明外史安南传》：成祖既承大统，遣官以即位诏告
其国。永乐元年四月，夷自署权理安南国事，遣使奉
表朝贡，言：“高皇帝时，安南王日煃率先输诚，不幸早
亡，后嗣绝臣。陈氏甥为众所推，权理国事，于今四年。
望天恩赐封爵，臣有死无二。”事下礼部，部臣疑之，请
遣官廉访。乃命行人杨渤等赍敕谕其陪臣父老，凡
陈氏继嗣之有无，胡夷推戴之诚伪，具以实闻，赉夷
使者遣还，复命行人吕让、丘智赐绒锦、文绮、纱罗。既
而夷使随渤等还，进陪臣父老所上表，如夷所以诳
帝者，乞即赐夷封爵。帝乃命礼部郎中夏止善封为
安南国王。夷遣使谢恩，然帝其国中自若也。思明所
辖禄州、西平州、永平寨为所侵夺，帝谕令还，不听。占
城诉安南侵掠，有诏令修好。夷阳言：奉命侵掠如故，
且授印章，逼为属，又邀夺天朝赐物。帝恶之，方遣官
切责，而故陪臣裴伯耆诣阙告难，言：“臣祖父皆执政
大夫，死国事。臣母陈氏近族，故臣幼侍国王官五品，
后隶武节侯陈渴真为裨将。洪武末年，代渴真御寇
东海，而贼臣黎季犛父子，弑主篡位，屠戮忠良，灭族
者以百十数。臣兄弟妻孥，亦遭其害，遣人捕臣，欲加
诛醢。臣弃军遁逃，伏处山谷，思诣阙庭，披沥肝胆，展
转数年，始睹天日。窃惟季犛乃故经略使黎国耄之
子，世事陈氏，叨窃宠荣，及其子苍，亦蒙贵任，一旦得
志，遂成篡夺，更姓易名，僭号改元，不恭朝命。忠臣良
士，疾首痛心，愿兴吊伐之师，隆继绝之义，荡除奸凶，
复立陈氏之后。臣死且不朽，敢效申包胥之忠，哀鸣
阙下，惟皇帝垂察。”帝得奏感动，命所司周以衣食。会
老挝送陈天平至，言：“臣天平，前王日烜孙，奣予日煃
弟也。黎贼尽灭陈族，臣越在外州获免。臣僚佐激于
忠义，推臣为主以讨贼。方议招军，贼兵见追，仓皇出
走，窜伏岩谷，万死一生，得达老挝。恭闻皇帝陛下入
正大统，臣有所依归。匍匐万里，哀愬明庭。陈氏后裔，
止臣一人。臣与此贼，不共戴天，伏祈圣慈垂怜，迅发
六师，用章天讨。”帝益感动，命所司馆之。夷方遣使贺
正旦，帝出《天平》示之，皆错愕下拜，有泣者。伯耆责使
者以大义，惶恐不能答。帝谕侍臣：“夷父子悖逆，鬼神
所不容。而国中臣民共为欺蔽，一国皆罪人也，朕乌
能容！”

永乐三年，安南胡夷诈请陈天平归奉为主，敕广西
将军黄中、吕毅将兵送之。

按：《明外史安南传》：“永乐三年正月，命御史李琦、行人
王枢赍敕责夷，令具篡弑之实以闻。云南宁远州复
诉夷侵夺七寨，掠其妇女。夷遣其臣阮景真从琦等
入朝谢罪，抵言未尝僭号改元，而请迎天平归奉为
主，且退还禄州、宁远地。帝不虞其诈，许之，命行人聂
聪赍敕往谕，言果迎还天平，事以君礼，当建尔上公，
封以大郡。”夷复遣景真从聪等还报迎天平。聪力言
夷诚可信，帝乃令天平还国，敕广西左右副将军黄
中、吕毅将兵五千送之。

永乐四年，安南黎季犛叛，成国公朱能、西平侯沐晟
等帅师讨之。

五年，安南平，改立郡县。

按《明外史安南传》：“永乐四年正月，天平陛辞，帝加厚
赉敕封夷顺化郡公，尽食所属州县。三月，中等护天
平入鸡陵关，将至芹站，夷伏兵邀杀，天平中等败还。
帝大怒，召成国公朱能等谋决意讨之。七月，命能佩
征夷将军印，充总兵官；西平侯沐晟佩征夷副将军
印，为左副将军；新城侯张辅为右副将军；丰城侯李”
彬、云阳伯陈旭为左右参将，督师南征。能至龙州，病卒。辅代将其军入安南坡垒关，传檄数一元父子二
十大罪，谕国人以辅立陈氏子孙意。度鸡陵关至芹
站，走其伏兵，遂造浮桥于昌江以济师。前锋抵富良
江北嘉林县，而辅由芹站西取他道，至江北府新福
县。谍晟、彬军亦自云南至白鹤，乃遣骠骑将军朱荣
往会之。时辅等分道进兵，所至皆克捷。贼乃缘江树
栅，增筑土城于多邦隘。城栅连九百馀里，大发江北
民二百馀万守之，诸江海口皆下木桩所居，东都严
守备，水陆兵号七百万，欲持久以老官军。辅等乃移
营三带州个，招市江口造战舰。帝虑贼缓师以待瘴
疠，敕辅等“必以明年春灭贼。”十二月，晟次洮江北岸，
与多邦城对垒。辅遣旭攻洮州，造浮桥济师，遂俱抵
城下，攻拔之。贼所恃惟此城，既破胆裂。大军循富良
江南下，遂𢭏东都，贼弃城走，大军入据之，薄西都，贼
大烧宫室，驾舟入海。郡县相继纳款，抗拒者辄击破
之。士民上书陈黎氏罪恶，日以百数。永乐五年正月
大破季犛于木丸江，宣诏旨访求陈氏子孙，于是耆
老千一百二十馀人诣军门言：“陈氏为黎贼杀尽，无
可继者。安南本中国地，乞仍入职方同内郡。”辅等以
闻，寻大破贼于富良江，季犛父子以数舟遁去。诸军
水陆并追，次茶笼县，知犛走乂安，遂循《举厥》江追至
日南州奇罗海口，命柳升出海追之。贼数败，不能军。
五月，获季犛及伪太子芮于高望山，安南尽平。群臣
请如耆老言，设郡县。六月朔，诏告天下。改安南为交
趾。设三司，以都督佥事吕毅掌都司事，黄中副之。前
工部侍郎张显宗、福建布政司左参政王平为左、右
布政使，前河南按察使阮友彰为按察使，裴伯耆授
右参议。又命尚书黄福兼掌布、按二司事。设交州、北
江、谅江、三江、建平、新安、建昌、奉化、清化、镇蛮、谅山、新
平、演州、乂安、顺化十五府，分辖三十六州、一百八十
一县。又设太原、宣化、嘉兴、归化、广威五州，直隶布政
司，分辖二十九县。其他要害，咸设卫所控制之。乃敕
有司，“陈氏诸王被弑者，咸予赠谥，建祠治冢，各置洒
扫二十户。”宗族被害者赠官，军民死亡暴露者瘗埋
之。居官者仍其旧，与新除者参治。黎氏苛政，一切蠲
除，遭刑者悉放免。礼待高年硕德，鳏寡孤独无告者，
设养济院。怀才抱德之彦，敦遣赴京。未几，又诏“求山
林隐逸，明经博学、贤良方正，孝弟力田，聪明正直，廉
能干济，练达吏事，精通书筭，明习兵法，及容貌魁岸，
语言便利，膂力勇敢、《阴阳术数》、医药方脉诸人，悉以
礼敦致，送京录用。”于是张辅等先后奏举九千馀人。
九月，季犛、苍父子俘至阙下，与伪将相胡杜等悉属
吏。赦苍弟卫国大王澄子芮，所司给衣食。

按丘濬《平定交南录》：“太宗文皇帝入正大统之初，安
南国王陈日焜为其臣黎季犛所弑。季犛诡姓名为
胡一元子苍，为胡夷表，称陈氏绝嗣，夷其甥，请权署
国事。上不逆其诈，从其请。未几，求袭王爵，许之。逾年，
陈氏孙天平始从老挝遁至京，愬其实。季犛闻之惧，
遣使上表，请迎天平还以国。永乐四年春，遣使者以”
兵五千人送天平归，达其境，季犛伏兵杀之及使者。
上闻之震怒，谕群臣曰：“朕为万国主，蠢尔蛮夷，乃敢
为不道，以戕其主，夺其国，朕不正其罪，如天道何？”既
而占城亦告其侵轶疆界，强授以印服。又闻其僭号
《大虞》，纪年号苍，伪称尊号。季犛称太上皇，毁中国儒
教，谓孟子为盗儒，程、朱为剽窃。乃议兴兵，问其罪，群
臣咸赞成之。乃遣大臣告于郊庙，分遣近侍遍告天
下山川。秋七月癸未，制谕太子太傅成国公朱能佩
《征蛮大将军》印，充总兵官，西平侯沐晟为征蛮左副
将军，新城侯张辅为征蛮右副将军，丰城侯李彬为
左参将，云阳伯陈旭为右参将。敕大将军率右副将
军、右参将又清远伯朱友，领骠骑将军朱荣、刘札出，
鹰扬将军吕毅、方政，神机将军程宽、罗文，游击将军
朱广、王恕，横海将军鲁麟、刘清等二十五将军，统两
京畿、荆湖、闽、浙、广东、西之军，从广西思明府凭祥县。
进左副将军，率左参将领都指挥陈濬、卢旺等，统巴
蜀、建昌、云、贵之军，从云南临安府蒙自县。进以兵部
尚书刘镌参赞戎机，刑部尚书黄福、大理寺卿陈洽、
给事中冯贵督馈饷于凡。所过名山大川，修祀事。乙
酉，出师，上亲幸龙江祃祭，将帅陪位受脤惟谨。讫事，
驻跸江浒，誓于众曰：“朕命汝等奉行天罚，罪惟元凶。
尚体朕心，毋究武，毋杀降，毋系累老稚，毋毁坏室墓。
虽一草一木，亦勿妄剪除。违朕命者，虽劳勿𪟝，且底
于罚。”能等顿首受命，万众鼓舞，登舟以行。是年九月，
师次龙川，大将军遘疾，以师授右副将军。十月庚子，
大将军薨。众议军机事重，不容以缓，请右副将军代
总其兵，行大将军事。急驿以闻。上命辅就佩《征蛮大
将军》印，代能总兵，且降敕谕之曰：“昔太祖皇帝命开
平王常遇春为大将军，岐阳王李文忠为偏将军，率
师北征。开平王卒于柳河川，岐阳王率诸将扫荡残
孽，终建大勋，著名青史。尔宜取法前人，以建万世之
功。”此《定兴忠烈王受命专征》之始。先是，王与大将军榜示黎贼父子大罪二十，以明天讨之意。数季犛两
杀其主以夺其国，罪一；凡陈氏子孙杀之殆尽，罪二；
淫刑以逞，“视国人如仇；重敛暴征，民不聊生，罪三；世
本黎氏，背祖更姓，罪四；既篡主位，乃诈称权署国事，
以罔朝廷，罪五；表请陈氏孙还以国，及朝廷使送之，
乃敢拒遏，罪六；杀国主孙，罪七；侵云南之宁远州七
寨，罪八；杀土官猛，慢，虐其女，征其银，罪九；威逼近边
土官，致其骇散，罪十；侵广西之禄州地界，罪十”一；擅
据西平州，杀土官，罪十二；占城国王占巴的赖国新
遭丧，兴兵攻其旧州格烈等地，罪十三；又攻板达郎、
黑、白等州，掠其人民，罪十四；勒取占城象百馀，仍加
兵不已，罪十五；占城既受天朝章服，辄伪造金印带
服，逼使其受，罪十六；责占城王惟知尊重中国，而欲
其以所以事中国者事之，罪十七。朝使送占城陪臣
还其国，以兵劫之于昆陵港口，罪十八。既奉正朔，又
僭称国号，伪纪圣元、绍成、开大年号，罪十九。朝贡不
遣陪臣，辄以罪人充使，罪二十。初，交人闻天兵南下，
罔知所以，既闻榜示，咸知其曲在彼。及见榜末云：“待
黎贼父子就擒之后，选求陈氏立之，莫不延颈跂足，
以待王师之至。”王以十月丁未至《凭祥县》，祃牙入境，
并望祀其国中山川，谕于众曰：“皇帝非利安南土地
人民，乃为黎贼害其国主，虐其黎庶，奉行天讨，以继
绝世，甦民困命。我等以吊民伐罪，丁宁告戒，非临阵
不得杀人，非禀令不许取物，毋掠子女，毋焚庐舍，毋
践禾稼。尔等宜奉承圣天子德意，以立奇功，不用命
者必以军法从事无赦！”众皆欢呼用命。是日，大军入
《坡垒关》，揭前榜谕国中吏民以朝廷伐罪吊民之意
以招徕之。王询知坡垒以南，由《隘留》关历鸡翎关至
芹站，山菁深险，林木阴翳，且多溪涧，虑贼有伏，先遣
鹰扬将军吕毅哨探，及檄都督同知韩观荣于坡垒
修道路、缮桥梁、督粮运。戊申，大军次丘温县。己酉，哨
至隘留关，贼众二万依山结寨，毅攻拔之，斩首四十
级，生擒六十馀人。是日，骠骑将军朱荣等亦破鸡翎
关，斩首八十馀级，生擒十一人。贼闻二关破，其屯兵
设伏者悉奔散。壬子，大军次鸡翎关。癸丑，次芹站。是
日，先遣鹰扬将军方政、游击将军王恕等直抵富良
江北岸嘉林县。是时，左副将军西平侯亦自云南蒙
自县进兵，经野蒲蛮入境。都指挥朱濬等夺猛烈关，
俞让等拔栅华隘，随处筑堡，驻兵伐木造舟。都指挥
徐源、孔斌等突出宣光江口，夺其澳沕等。沙左参将
丰城侯领兵渡其上游。都督程达等中夜舁舟越山，
自间道以出洮水江，纵火焚贼舟，遂夺富良江。十一
月乙巳，西平侯统军至《三带州》，与王所遣都督朱荣
会。癸酉，横海将军鲁麟、骠骑将军刘札出拔因吾寨。
是日，有伪《三带州》佥判邓原、南策州人莫邃等来降。
因询降人，知贼巢穴在东西二都，恃宣江、沲江、富良
江以为险。自三江府沲江南岸伞圆山起，由富良江
南岸东下，直至宁江。又自富良江北岸，自海潮江由
希江、麻牢江直至盘滩，因拔山立木为栅，及增筑土
城，于多邦隘树栅立城，连桥接舰七百馀里。又于富
良江南岸，缘江下木桩，悉国中舟舰泊其内。凡诸港
汊可通舟处，俱下拒木以备贼众。聚屯守水陆者号
七百万，盖悉驱国中老幼妇女以助声势，非真也。大
军屯富良江北岸，王以书谕季犛曰：“予奉命统兵来
问尔罪，尔能战，则率众于嘉林以待，不能赴军门以
听处分。”王意欲挑其急战也。会朝遣行人《朱劝》赍敕
至，谕犛贼以祸福，及许其输金五万两、象百只以赎
罪。行人至其国，季犛不出见，以诡辞答曰：“文书比对
原发勘合不同，此必非上所遣。”又云：“兵已入境，若兵
回即贡，否则自有准备。”王知此敕是欲以款其兵，而
贼亦无改过悔罪之意。乃移军《二带州》，屯个《招市口》，
与左副将军西平侯会议造船置铳，以图进取。时时
有划船出没江口，王命鲁麟夜舁舟，从上流下水，夺
其船，斩首百馀级。自是划船不敢出没。王与西平侯
议于上流渡江，乃遣朱荣等于下流八十里嘉林，置
舟筏，为欲渡之势，以掣其势。贼果分遣水军于嘉林
夺我舟，荣等奋击，大破之。十二月己亥，大军与左副
军合势。王与西平侯议曰：“贼边江立栅，势逼地狭，难
以列军。惟多邦隘，城外沙滩上，平阔足以容军。然其
城峻濠深，守具无不备，而外设坑坎，布竹签，贼所恃
者此耳。蛮人绵薄不耐苦，不足虑也。今我攻具若云
梯、仙人洞之类俱备，易于攻取。”乃召将士谕之曰：“汝
等报国成功，在此一举。宜奋力争先，以立奇功，先登
者不次陞赏。”将士闻命，无不踊跃。乃议分地界，大军
攻其西南，左副军攻其东南。己酉，各列军沙滩之上。
布置已定，别调军距欲袭之处里许，作欲攻势，以出
贼不意。于是出内府所制夜明光火药散军士，俾执
之，有先登者燃之及吹角为号。是夜四鼓，都督黄中
率官军潜舁攻具，越重濠抵城下，用云梯先附城。都
指挥蔡福等数人先蹑梯登，用刀乱斫，贼众惊呼，“城
上火齐明”，角应之，士皆蚁附而上。贼于城内列阵，驱象来冲，我军乃出内府所制狮子服蒙马，象见狮形，
“惊畏而颤，又为铳箭所伤，倒回奔突。贼溃乱，自相蹂
践及官军杀死者不可胜计。”大军乘胜长驱，明日追
至《伞圆山》，又明日循《富良江》南岸而下，纵火焚缘江
一带木栅，烟焰涨天。辛亥，直𢭏其东都，克之。王与左
副将军驻军于城之东南，给榜招谕，吏民降者日以
数万计。王召其父老，谕以吊伐之意，欢声动地。乙卯，
议遣左参将丰城侯李彬、右参将云阳伯陈旭伐其
西都。贼首闻《多邦破》，先已焚其仓库，携妻子遁于海
岛。我军至，焚其宫室，据其城池。馀党依天建山，困枚
山等处，水陆据守。乃分遣清远伯王友、都督黄中、都
指挥柳琮等，随贼所在而征剿之。自是年冬至明年
春，前后斩首三万七千馀级。时王留交州镇，适闻贼
子黎澄聚舟黄江，左副将军左参将领军循《富良江》
左右水陆并进，次于《木丸江》对岸下营。辛巳，贼船三
百馀艘来犯，我军水陆夹击，贼众大败，斩首万馀级，
溺死者无算。二月乙巳，王闻贼首遁于闷海口，出鲁
江口，与左副将军会兵，下胶水县。贼闻大军至，又远
遁大安海口。王谓左副将军曰：“贼闻大军来，不敢敌，
故潜遁他所，以观我动静。我若回军交州，留兵于咸
水关，两岸留战船守备，彼必出闷海口以袭我。我俟
其出，水陆并击之，贼必成擒。”三月癸酉，大军回交州。
甲午，贼果犯咸水关。报至，己酉，王与左副将军合兵，
水陆并进。贼以海船横截江中，而以战船划船，两岸
齐进。既而登岸，植木为栅。王乘其栅之未备，亲督精
锐攻之。都督《柳升》等亦率舟师来奋击，贼遂大败，《富
良江》水为之赤，积尸数十里。右参将《云阳伯》乘势长
驱，直抵闷海口。黎贼父子闻败，乘船远遁于灵源。王
谕将士，“宜乘破竹之势，追剿殄灭。”乃回军交州，留左
参将镇守，备御黄江等处。四月乙亥，王与左副将军
统军由清化府倍道兼进，调柳升、鲁麟、土官莫邃等
分领战船，由水路穷追。戊寅，舟师至清化之磊江，贼
众聚船以拒，升等击败之，斩首万馀级。五月丁卯，王
至《演州》，《柳升》等舟师来会，途中降者相继，诇知黎贼
父子遁于乂安府之深江。王议与左副将军兵从陆
路，柳升等“率舟师由水路追贼。”壬申，大军至乂安府
上油县，王从《举厥》江东路，左副将军从《举厥》江西路
进兵，两军俱至盘石县下营。甲戌，柳升率舟师至奇
罗海口，与贼战，大败之，获贼船三百艘，馀船分散，贼
首潜窜草野。乙亥，升所领军士王柴胡等七人擒贼
伪上皇黎季犛。黄中所领军士李保保等十人，获伪
卫国大王黎澄。丙子，莫邃下土人武如卿五人，获伪
国主黎苍及其伪太子芮于高望山，凡黎氏亲属，俘
获无遗，安南地悉平。所得府州四十八，县一百六十
六，户三百十二万五百，象马、牛羊、舟粮、器械无筭。遣
都督柳升等献俘阙下，露布以闻。先是，王等受命时，
诏令求陈氏子孙立之。至是，平《定王》遍访国中官吏
耆老人等咸称“黎贼于《己卯》年杀光泰王颐，立其子”
“而杀之，遂篡其国。前后杀其近属五十馀人，及其
远族又千馀人，血属尽绝，无可继立者。请依汉、唐故
事，立郡县如内地，以复古。”王疏以闻，上从其请。乃于
其地立交阯等处承宣布政使司、都指挥使司、按察
司。分其地为十七，府、四十七，州、一百五十七县。据其
要害，设卫十一，守御千户所三。又于交、广分界处，如
潼“关卫例，设丘温卫及坡垒隘，留二守御所，军隶广
西，民属交阯，以相制驭。”是岁，大诏天下，以平安南，复
古郡县之故，并敕有司为陈王赠谥，凡其宗亲为贼
所害者，各赠以官。又为之建祠立碑，葺坟墓，禁樵采，
各给户三十，凡黎贼苛政暴敛，悉皆除之。擢用贤能，
优礼耆老，赈恤穷独，革去旧俗，以复华风，使秦汉以
来之土宇陷于蛮夷者四百四十六年，一旦复入中
国版图，诏布天下。文武群臣亲王藩服，咸上表称贺
按《明一统志》：“洪武初，陈日煃率先归附，赐安南国王
印。传至日焜，其臣黎季犛篡立，僭称伪号。永乐四年，
诏遣新城侯张辅、西平侯沐晟率兵分道并进，俘获
季犛父子，诏求陈氏后，立之，无所得，因郡县其地，置
府十七、州五，领各州县。又建交阯布政司、提刑按察
司及都指挥使司于交州府。”

永乐六年，安南平，班师。是年，安南旧官简定复叛。
按《明外史安南传》：“永乐六年六月，辅等振旅还京，上
交阯地图，东西一千七百六十里，南北二千八百里，
安抚人民三百一十二万有奇，获蛮人二百八万七
千五百有奇，象、马、牛二十三万五千九百有奇，米粟
一千三百六十万石，船八千六百七十馀艘。其军器
以”二百五十三万九千八百计。于是大行封赏，辅进
英国公，晟黔国公，馀叙赉有差。时中朝所置吏，务以
宽厚辑新造，而蛮人自以非类，数相惊恐。陈氏故官
简定者，先降将遣诣京师，偕其党陈希葛逃去，与化
州伪官邓悉、阮帅等谋乱定乃僭大号，纪元兴庆，国
曰“大越。”出没乂安、化州山中，伺大军还，“即出攻盘滩
咸子关，扼三江府往来孔道，寇交州近境。而慈、廉、威蛮、上洪、天堂、应平、石室诸州县皆响应，守将屡出讨，
皆无功。八月，事闻，命沭晟为征夷将军，统云南、贵州、
四川军四万人，由云南往讨，而遣使赍敕招降者，予
世官。城不应，晟与战生厥江，大败，吕毅及参赞尚书
刘㒞死之。”
按《平定交南录》：“永乐六年春，班师入朝。秋七月，策功
行赏，进封王英国公、西平侯、黔国公清远伯；王友进
侯爵，都督柳升陞安远伯，馀擢官增禄有差。赐王诰
券、玉带、金帛，命子孙世袭，加禄米三千石。既大宴，上
亲制《平安南歌》以褒嘉之。”

永乐七年，安南叛党推简定为太上皇，别立《陈季扩》
为帝，命英国公张辅讨之。

按《明外史安南传》：“永乐七年正月败书闻，益发南畿、
浙江、江西、福建、湖广、广东、广西军四万七千人，从英
国公辅征之。辅以贼负江海，不利陆师，乃驻北江仙
游，大造战舰，而抚诸遭寇逋播者，遂连破慈、廉、广威
诸营栅。侦其党邓景异扼南策州泸江，渡太平桥，乃
进军咸子关。伪金吾将军阮世每众二万，对岸立寨
栅，列船六百馀艘，树桩东南以捍蔽。”时八月，西北风
急，辅督陈旭、朱广、俞让、方政等舟齐进，炮矢飙发，斩
首三千级，生擒伪监门将军潘低等二百馀人，获船
四百馀艘。遂进击景异，景异先走，乃定交州、北江、谅
江、新安、建昌、镇蛮诸府，追破景异太平海口，获其党
范必栗。时阮帅等推简定为太上皇，别立陈季扩为
帝，纪元“重光。”乃遣使自称“前安南王孙”，求封爵，辅叱
斩之。由黄江、阿江、大安海口至福成江，转入神投海
口，尽去贼所树桩栅。十馀日抵清化，水陆毕会。定已
奔演州，季扩走乂安，帅景异等亦散亡。于是驻军捕
馀党，定走美良县吉利栅，辅等穷追及之，定走入山，
大索不得，遂围之，并其伪将相陈希葛、阮汝励、阮晏
等俱就擒。

按《平定交南录》：“安南馀孽简定作乱，定自称陈姓，本
前陈氏官，先已降附，既而遁于义安府，与其党邓悉、
阮师、陈希葛等谋反，伪称日南王。既而僭号大越，称
兴庆年号。朝命黔国公沐晟为将军，从云南往征之，
久不能遏绝，廷议谓非王不可。”七年正月，乃命王佩
征蛮副将军印，往共剿之。王以四月至南宁会兵，五
月入境；王躬督战舰，破孔目栅，再破咸子关，斩俘无
数。贼退保黄江，乘胜击之于太平海口，贼窜义安茶
偈江。冬十二月，师至清化。越四日，生擒简定于吉利
栅之山，并其党陈希葛等，槛送京师。明年二月，王还
朝，上嘉劳之。

永乐八年，安南陈季扩乞降。

按《明外史安南传》：“先是，贼党阮师桧僭王，与伪金吾
上将军杜元措等据东潮州安老县之宜阳社，众二
万馀人。八年正月，辅进击之，斩首四千五百馀级，擒
其党范支、陈原卿、阮人柱等二千馀人，悉斩之，筑京
观。是月，辅将班师，言季扩及党阮帅胡具、邓景异等
尚在演州乂安，逼清化，而邓镕塞神投福成江口，据
清化要路，出没乂安诸处。若诸军尽还，恐沭、晟兵少
不敌。请留都督江浩，都指挥俞让、花英、师祐等军，佐
晟守御。”从之。五月，晟追季扩至虞江，贼弃栅遁。追至
古灵县及会潮灵长海口，斩首三千馀级，获伪将军
黎弄。季扩大蹙，奉表乞降。帝心知其诈，姑许之。诏授
交趾布政使阮帅、胡具、邓景异、邓镕，并都指挥，陈原
樽右参政，潘季祐按察副使。诏既下，贼无悛心。
永乐九年，陈季扩叛党邓宗稷等就擒，是年追杀殆
尽。

按《明外史安南传》：“永乐九年正月，复命辅督军二万
四千，合晟军讨之。贼据月常江，树桩四十馀丈，两崖
置栅二三里，列船三百馀艘，设伏山右。其秋，辅、晟等
水陆并进，阮帅、胡具、邓景异、邓镕等来拒，辅令朱广
等连舰拔桩以进，而自率方政等以步队剿其伏兵。
水陆夹攻，贼大败，帅等皆散走，生擒伪将军邓宗稷”、
黎德彝、阮忠、阮轩等，获船百二十艘。辅乃督水军剿
季扩，闻石室、福安诸州县伪龙虎将军黎蕊等断锐
江浮桥，阻《生厥江》、交州后卫道路，遂往征之。蕊及其
党范慷来拒，蕊中矢死，斩伪将军阮陁，获伪将军杨
汝梅、防御使冯翕，斩首千五百级，追杀馀贼殆尽，慷
及党杜个旦、邓明、阮思瑊等亦就擒。

永乐十年，陈季扩叛党陈敏等相继请降。

按《明外史安南传》：“永乐十年八月朔，辅督方政等击
贼舟于神投海，大败之，擒伪将军陈磊、邓汝戏等。阮
帅等远遁，追之不及。辅军至乂安，上黄伪少保潘季
祐等皆窜。俄请降，率伪官十七人上谒。辅承制授季
祐按察副使，署乂安府事。于是伪将军、观察、安抚、招
讨诸使陈敏、阮士勤、陈全勗、陈全敏等相继降。
永乐”十一年，陈季扩叛党邓镕等尽降。

按《明外史安南传》：“永乐十一年十二月，辅及晟合军
至顺州，阮帅等设伏爱子江，而据昆传山险，列象阵

潘勤等尽降。”

永乐十二年，陈季扩就擒，安南复平。

按《明外史安南传》：“永乐十二年春，进军政和，贼帅胡
同降，言伪大将军景异率党黎蟾等七百人逃暹蛮
昆蒲栅。遂进罗江，舍骑步行，比至，贼已遁，追至叱蒲
捺栅，又遁。昏夜行二十馀里，闻更鼓声，辅率政等御
枚疾趋，黎明抵叱蒲干栅，江北贼犹寨南岸，官军渡
江围之，矢中景异，胁擒之。镕及弟鈗亡走，追擒之，尽”
获其众。别将朱广追伪大将军阮帅于暹蛮，大搜暹
人关诸山，获帅及季扩等家属。帅逃南灵州，依土官
阮茶汇。指挥薛聚追获帅，斩茶汇。初，邓镕之就执也，
季扩逃又安竹排山。辅遣都指挥师祐袭之，走老挝，
祐踵其后。老挝惧官军躙其地，请自缚以献。辅檄索
之，而令祐深入，克三关，抵金陵个。贼党尽奔，遂获季
扩。其弟伪相国驩国王季揝，亦获他所贼尽平。
按《平定交南录》，简定馀党陈季扩复啸聚，僭称重光
年号。季扩乃简定从子简定，为阮帅等所废而立季
扩。定败，潜远窜，闻王班师，复与陈景异等同反。九年
春正月，复授王前印，往督师征之。夏五月，师次东关，
六月进兵。贼闻王至，以石填神头海口三十丈许，设
拒木以抗。王督将士悉起其石，以通舟楫。贼惧，立堡
常月江，王戒众曰：“此堡不足攻，其山南险阻，彼必设
伏以挠我。”乃使骁将率土兵搜山，果得其伏者，斩之，
遂夺其堡，贼遂远遁。王随所至而追之，贼或聚或散，
竟莫得其要领。时关以东群盗蜂起，所完者交州一
城耳。盖新设州县军卫太多，交人久外，声教乐宽纵，
不堪官吏将卒之扰。往往思其旧俗，一闻贼起，相扇
以动。贼兵所至，辄为之供亿隐蔽，以故贼溃复聚。朝
廷屡下诏招抚之，授季扩以布政使。彼欲受命制于
其党，服而复叛，伪称王孙，以复陈氏为辞。大军至，则
深入山海避之，军退复出，用是官军不能成功。王既
莅军，始大申赏罚，而诸将疲于奔走，往往因循玩寇。
都督黄中不用命，王以军法从事。由是，人人知惧，不
敢辞难避险。是时贼恃荷花海险，谓我师不能渡，于
日丽海口立堡以守。王率舟师自奇罗海大洋过荷
花海口，直抵日丽。贼焚堡而遁，至茶偈江，连进兵破
之。贼惊曰：“天兵飞来也！”遂大溃，夺其化口城。谍知，贼
悉众守爱子江，复追至其境，贼伏巨象数十以为前
敌，列人马于后，尽力以抗我师。王戒将校曰：“擒贼在
此一举，机不可失。”乃鞭马先进，象伏突起。王一箭落
其象奴，再箭中其象鼻。象叫号退走，自蹂其众，乘势
击之，斩艾僵仆，填满山涧，贼散遁《暹蛮》等处。王部分
将领，随处搜捕，至暹蛮《蒲干》等栅，山径崎岖，林麓阴
翳，马不能前。王乃下马徒步，履险兼程趋之，士卒不
能从，惟将校百馀人仅属。与贼遇，杀数千人，贼首陈
季扩暨其妻子皆就擒。时十一年冬也。〈按平定交南录此作十一

年事，《明外史》作“十二年。” 今并存之。

永乐十三年，辅、晟等平安南，班师。是年，复命辅佩将
军印出镇。

按《明外史安南传》：“永乐十三年二月，辅晟等班师入
京，四月，复命辅佩征夷将军印出镇。”

按《平定交南录》：“永乐十二年，班师还京。自王出师，至
是，首尾逾三年，始获首难。”说者谓王此役较之前平
定之功为难云。十三年四月，朝命佩征蛮将军印，充
总兵官，往镇交趾。又有《平陈月》。〈缺〉之功。十五年，上以
王久劳于外，诏还京师。王以正统己巳没于王事，至
是三十有七年矣。嗣子太子太傅袭封英国公懋出
其家阍者福住所录王平安南时前后所上奏启见
示，属予次第之。予因参考《交趾郡志》所载露布榜文，
及胡文穆公奉敕作《平安南碑》、杨文贞公撰《东平武
烈王》及《定远忠敬王神道碑》，附以所闻，以为此录云：
“永乐十四年冬，召辅还京。”

按：《明外史安南传》云云。

永乐十五年，命丰城侯李彬镇安南。其时叛者并起，
东西征剿，日不暇给。

按《明外史安南传》：“永乐十五年正月，命丰城侯李彬
代镇。交人故好乱，中官马麒以采办至，大索境内珍
宝，人情骚动，桀黠者鼓煽之。大军甫还，即并起为乱。
陆那、阮贞、顺州黎核、潘强与土官同知陈可论、判官
阮昭、千户陈恟、南灵州判官阮拟、左平知县范伯高、
县丞武万、百户陈己律等，一时并反。彬皆遣将讨灭”
之，而反者犹不止。俄乐巡检黎利《四忙》，故知县车绵
之子三，乂安知府潘僚，南灵州千户陈顺庆，乂安卫
百户陈直诚，亦乘机作乱。其他奸宄，范软起浮乐武
贡，黄汝典起偈江，侬文历起丘温，陈水果起武定，阮
特起快州，吴巨来起善誓，郑公证黎侄起同利，陶强
起善才，丁宗老起大湾，范玉起安老，皆自署官爵，杀
将吏，焚庐舍。有杨恭、阮多者，皆自称王，署其党韦五、
谭兴邦、阮嘉为太师、平章，与群贼相倚。而潘僚、范玉
尤猖獗。僚者，故乂安知府季祐子也，嗣父职，不堪马麒虐，遂反。土官指挥路文律、千户陈苔等从之。玉为
僧涂山寺，自言“天降印剑”，遂僭称罗平王，纪元永宁，
与范善。吴中黎行、陶承等为乱，署为相国司空、大将
军，攻掠城邑。彬东西征剿，日不暇给。

永乐十八年，敕“丰城侯李彬速剿安南叛寇。”

按《明外史安南传》：中朝以贼久未平，永乐十八年三
月，命荣昌伯陈智为左参将助之。又降敕责彬曰：“叛
寇潘僚、黎利、车三、侬文历等，迄今未获，兵何时得息？
民何时得安？宜广为方略，速奏荡平。”彬惶恐，督诸将
追剿。

永乐十九年秋，贼悉破灭，惟黎利不能得。潘僚遁老
挝，与之合。

按：《明外史安南传》云云。

永乐二十年，诏荣昌伯陈智镇安南，以不能灭黎利，
敕责之。

按《明外史安南传》：“永乐二十年春，彬卒官，诏智代镇。
利初仕陈季扩，为金吾将军，后归正，用为清化府俄
乐县巡检，邑邑不得志。及大军还，遂反，僭称平定王，
以弟石为相国，与其党段莽、范柳、范晏等放兵肆掠。
官军讨之，生擒晏等，利遁去。久之，出据可蓝堡，行劫
诸将方政、师祐剿获其伪将军阮个立等，利逃匿老”
挝。及政等还，利复出，杀玉局巡检。他将追之，复遁去。
十七年夏，天暑瘴盛，议秋凉进兵，利得为计。其秋，出
掠磊江，被击败辄遁，老挝及群盗尽灭，利益深匿。彬
奏言：“利窜老挝，将发兵袭老挝。请官军毋入，当尽发
所部兵捕利。今久不遣，情叵测。”帝疑老挝匿贼，令彬
送使臣至京诘问。老挝乃逐利。会智代彬，帝以其不
能灭贼，降敕责之。

永乐二十一年正月，智追利于宁化州车来县，败之，
利复远窜。

按：《明外史安南传》云云。

永乐二十二年，黎利头目范仰等来降。

按《明外史安南传》：“永乐二十二年秋，智奏：利初逃老
挝，后被逐归魂县。官军进击，其头目范仰等已率男
妇千六百人降。利虽求抚，愿以所部来归而止。俄，乐
不出，造军器未已，必当进兵。